# **ΕΛΛΗΝΙΚΗ ΔΗΜΟΚΡΑΤΙΑ**

## NOMOΣ ΒΟΙΩΤΙΑΣ

## ΔΗΜΟΣ ΛΕΒΑΔΕΩΝ

##  ΑΝΑΡΤΗΤΕΑ ΣΤΟ ΔΙΑΥΓΕΙΑ

 **ΑΡΙΘΜ.ΠΡΩΤ: 17830**

 **Λιβαδειά 10 /10/2022**

**ΑΠΟΣΠΑΣΜΑ**

Από το πρακτικό της αριθμ.2022-23ης ΜΕΙΚΤΗΣ Συνεδρίασης

του Δημοτικού Συμβουλίου Λεβαδέων

Αριθμός απόφασης  **115**

**ΘΕΜΑ : Γνωμοδότηση επί της μελέτης περιβαλλοντικών επιπτώσεων (ΜΠΕ) του έργου: ́ ́Αιολικός Σταθμός Παραγωγής Ηλεκτρικής Ενέργειας (ΑΣΠΗΕ) Συνολικής Ισχύος 74,1 MW σε δασική έκταση στη θέση “ΠΑΡΟΡΙΟΝ - ΚΑΛΟΓΕΡΙΚΟ’’ της Δημοτικής Ενότητας Δαύλειας, του Δήμου Λεβαδέων, της Περιφερειακής Ενότητας Βοιωτίας, της Περιφέρειας Στερεάς Ελλάδας ̈( Η Απόφαση 43/2022 της ΕΠΟΙΖΩ)**

Στη Λιβαδειά σήμερα την 5η Οκτωβρίου 2022, ημέρα Τετάρτη και ώρα 19:00 μ.μ , συνήλθε σε  **μεικτή** συνεδρίαση το Δημοτικό Συμβούλιο του Δήμου Λεβαδέων  **σύμφωνα με τις** διατάξεις του άρθρου 78 του Ν.4954/22 « Λήψης αποφάσεων των συλλογικών οργάνων Ο.Τ.Α. και των διοικητικών συμβουλίων των εποπτευόμενων νομικών προσώπων τους – κατά το διάστημα ισχύος των μέτρων αποφυγής της διάδοσης του κορωνοϊού COVID -19» και ύστερα από την από  **17154/30-9-2022**   έγγραφη πρόσκληση της Προέδρου του Δημοτικού Συμβούλου κας. Καράβα Χρυσοβαλάντου Βασιλικής (Βάλιας), η οποία επιδόθηκε σε κάθε Σύμβουλο και στον κ. Δήμαρχο, σύμφωνα με τις διατάξεις του άρθρου 74 του Ν.4555/2019 << Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] - >>, (αντικατάσταση του άρθρου  67 του Ν.3852/2010) .

Η Πρόεδρος του Δημοτικού Συμβουλίου κήρυξε την έναρξη της συνεδρίασης και διαπιστώθηκε ότι υπάρχει νόμιμη απαρτία, επειδή σε σύνολο 33 συμβούλων ήταν παρόντες οι παρακάτω αναφερόμενοι 26 δημοτικοί σύμβουλοι :

**ΠΑΡΟΝΤΕΣ ΑΠΟΝΤΕΣ**

|  |  |  |  |
| --- | --- | --- | --- |
|  | Καλογρηάς Αθανάσιος |  1 | Γιαννακόπουλος Βρασίδας  |
|  |  Μητάς Αλέξανδρος | 2  | Γαλανός Κων/νος  |
|  | Τσεσμετζής Εμμανουήλ | 3  | Πούλος Ευάγγελος |
|  | Δήμου Ιωάννης  | 4  | Μπράλιος Νικόλαος  |
|  | Αποστόλου Ιωάννης | 5  | Γερονικολού Λαμπρινή  |
|  | Σάκκος Μάριος  | 6  | Μπαρμπέρης Νικόλαος |
|  | Νταντούμη Ιωάννα  | 7  | Σπυρόπουλος Δημοσθένης |
|  | Καράβα Χρυσοβαλάντου Βασιλική (Βάλια)  |   | Οι οποίοι δεν προσήλθαν |
|  | Μερτζάνης Κων/νος  |   | αν και κλήθηκαν νόμιμα |
|  |  Σαγιάννης Μιχαήλ  |   |  |
|  | Πούλου Γιώτα (απούσα στο 2ο -7ο Θ.Η.Δ) |  |  |
|  | Καπλάνης Κων/νος  |   |   |
|  | Τόλιας Δημήτριος  |   |  |
|  | Τζουβάρας Νικόλαος  |   |  |
|  | Καράλης Χρήστος (απών στο 5ο-7ο Θ.Η.Δ) |  |  |
|  |  Φορτώσης  Αθανάσιος |  |  |
|  | Κοτσικώνας Επαμεινώνδας (απών στο 5ο Θ.Η.Δ) |  |  |
|  | Αρκουμάνης Πέτρος |  |   |
|  | Τσιφής Δημήτριος  |  |  |
|  | Αλεξίου Λουκάς (απών στο 2ο -7ο Θ.Η.Δ) |  |  |
|  | Καραμάνης Δημήτριος  |  |  |
|  | Πλιακοστάμος Κων/νος (απών στο 2ο -7ο Θ.Η.Δ) |  |  |
|  | Κατής Χαράλαμπος |  |  |
|  | Χέβα Αθανασία (Νάνσυ) |  |  |
|  | Τουμαράς Βασίλειος (απών στο 2ο -7ο Θ.Η.Δ) |  |  |
|  | Παπαϊωάννου Λουκάς  |  |  |

Στην συνεδρίαση ήταν παρών ο προσκληθείς Δήμαρχος κ. Ταγκαλέγκας Ιωάννης ο οποίος αποχώρησε στο 2ο Θ.Η.Δ.

 Στην συνεδρίαση παρευρέθηκε για την τήρηση των πρακτικών και η υπάλληλος του τμήματος Υποστήριξης Πολιτικών Οργάνων Μπαλάσκα Αγγελική.

Εισηγούμενη 7*Ο* θέμα της ημερήσιας διάταξης , της υπ αριθμ **17154/30-9-2022** πρόσκλησης (7ο στον Πίνακα Θεμάτων Συνεδρίασης ) *,* η κ. Πρόεδρος έθεσε υπόψη των μελών του Δημοτικού Συμβουλίου την υπ αριθμ.43/2022 Απόφαση της Επιτροπής Ποιότητας Ζωής , σύμφωνα με την οποία εισηγείται ομόφωνα ΑΡΝΗΤΙΚΑ στο Δημοτικό Συμβούλιο επί της Μελέτης Περιβαλλοντικών Επιπτώσεων (ΜΠΕ) του έργου : «́Αιολικός Σταθμός Παραγωγής Ηλεκτρικής Ενέργειας (ΑΣΠΗΕ) Συνολικής Ισχύος 74,1 MW σε δασική έκταση στη θέση “ΠΑΡΟΡΙΟΝ - ΚΑΛΟΓΕΡΙΚΟ’’ της Δημοτικής Ενότητας Δαύλειας, του Δήμου Λεβαδέων, της Περιφερειακής Ενότητας Βοιωτίας, της Περιφέρειας Στερεάς Ελλάδας ̈» η οποία διαβιβάσθηκε αρμοδίως από την Δ/νση Περιβάλλοντος, Καθαριότητας & Πρασίνου με το υπ΄αριθμ.πρωτ 10288/17-6-2022 παρακάτω έγγραφό της .

*Η εντολή προς δημοσίευση της Μελέτης Περιβαλλοντικών Επιπτώσεων (ΜΠΕ) του έργου του τίτλου κοινοποιήθηκε στον Δ. Λεβαδέων με το υπ’ αριθμ. πρωτ. 195981/478/30.08.202 (εισερχόμενο στο Δ.Λεβαδέων την 30.08.2022 με αρ. πρωτ. 15079) της Επιτροπής Περιβάλλοντος & Ανάπτυξης Στερεάς Ελλάδας.
Η δημόσια διαβούλευση για την υποβολή απόψεων επί του θέματος θα διεξάγεται μέχρι τις 30.09.2022.
Διοικητικά το έργο υπάγεται στις κοινότητες Παρορίου και Δαύλειας.
Σκοπός της μελέτης είναι η περιβαλλοντική αδειοδότηση του εν λόγω έργου.
Σύμφωνα με τις παραγράφους 1α και 2στ του άρθρου 83 του Ν. 3852/2010 εμπίπτει στις αρμοδιότητες των τοπικών συμβουλίων η έκφραση γνωμών και η διατύπωση απόψεων.
Επίσης, σύμφωνα με τις παραγράφους 1 και 1Βiii του άρθρου 73 του Ν. 3852/2010 η επιτροπή ποιότητας ζωής ως αποφασιστικό και εισηγητικό όργανο άσκησης των σχετικών με την προστασία του περιβάλλοντος αρμοδιοτήτων του Δήμου, εισηγείται στο δημοτικό συμβούλιο τη λήψη αποφάσεων για θέματα προστασίας του περιβάλλοντος.
Σας επισυνάπτουμε την περιληπτική έκθεση επί της Μ.Π.Ε. της Υπηρεσίας, τις αποφάσεις των κοινοτήτων Παρορίου και Δαύλειας καθώς την απόφαση της Επιτροπής Ποιότητας Ζωής του Δ. Λεβαδέων.
Παρακαλείσθε να προβείτε στις ενέργειες που αφορούν στη λήψη της σχετικής γνωμοδοτικής απόφασης*

Λαμβάνοντας το λόγο ο αρμόδιος αντιδήμαρχος είπε ότι η Δημοτική αρχή εισηγείται αρνητικά όπως προκύπτει από την Απόφαση της Επιτροπής Ποιότητας Ζωής για το εν λόγω θέμα, λαμβάνοντας υπόψη την αρνητική απόφαση –γνωμοδότηση του Συμβουλίου της Κοινότητας Δαύλειας , η οποία αποτέλεσε και τη βάση συζήτησης στην Επιτροπή Ποιότητας Ζωής.

Στη συνέχεια η Πρόεδρος του Δημοτικού Συμβουλίου ζήτησε από τα μέλη του Δημοτικού Συμβουλίου να τοποθετηθούν σχετικά.

- Ο επικεφαλής της παράταξης «ΛΑΙΚΗ ΣΥΣΠΕΙΡΩΣΗ ΛΙΒΑΔΕΙΑΣ» δημοτικός σύμβουλος  Κοτσικώνας τόνισε ότι **«**ήταν εντυπωσιακή η αρνητική ομόφωνη γνώμη όλων όσων παρευρέθηκαν στην Λαϊκή Συνέλευση αυτή και δεν ήταν λίγοι, ήταν πολλοί. Θέλω να πω ότι με όλα αυτά που έχουν συμβεί και από άποψη οικονομική για τις λεγόμενες ΑΠΕ και από άποψη περιβαλλοντική. Οι τοπικές κοινωνίες, ο λαός έχει εκφρασμένη γνώμη και αυτή η γνώμη είναι έτσι όπως εκφράστηκε στη Λαϊκή Συνέλευση της Δαύλειας. Αυτή είναι η τοπική κοινωνία και βέβαια πρέπει να τη σεβαστούμε. Συνεπώς μονόδρομος βέβαια για το Δημοτικό Συμβούλιο πλέον είναι η ομόφωνη αρνητική γνωμοδότηση. Αυτό όμως που επίσης πρέπει να δούμε είναι το επόμενο βήμα. Δηλαδή πως αυτή την απόφασή μας θα την προωθήσουμε και πως θα την επιβάλλουμε για να μιλάω ευθέως. Περιμένω λοιπόν να εκφραστούν έγκαιρα εκ μέρους του Δήμου,οι ενστάσεις και οι απόψεις μας στην αρμόδια Αρχή που εκδίδει την άδεια προκειμένου να προλάβουμε».

- Ο επικεφαλής της παράταξης «ΑΛΛΑΖΟΥΜΕ ΣΕΛΙΔΑ» δημοτικός σύμβουλος Καραμάνηςείπε : «Εγώ θα ξεκινήσω λίγο διαφορετικά, συμφωνώντας με όσα προανέφερε ο κύριος Κοτσικώνας. Την προηγούμενη Τετάρτη ήταν από τις στιγμές που ένιωσα πολύ χαρούμενος και πολύ περήφανος που είμαι Δημοτικός Σύμβουλος. Ήταν μια ευκαιρία να ‘ρθούμε όλοι μας σε επαφή με αυτό που ονομάζουμε όλοι μας πολίτες, λαός, όπως θέλετε πέστε το. Νομίζω ότι ήταν ένας θρίαμβος της δημοκρατίας αυτό που έγινε, παρά τις αρχικές άστοχες για μένα κινήσεις και του Τοπικού Συμβουλίου και άλλων ανθρώπων οι οποίοι ήταν προφανές ότι δεν ήθελαν να γίνει αυτή η Λαϊκή Συνέλευση. Νομίζω ότι με αυτή τη Λαϊκή Συνέλευση προστατεύτηκαν και οι ίδιοι από μια ενδεχομένη λανθασμένη τοποθέτηση και είναι πολύ χαρακτηριστικό ότι στο τέλος η απόφαση όπως είπε και ο κύριος Κοτσικώνας ήταν ομόφωνη και αν θέλετε και κατά παράβαση της διαδικασίας των Λαϊκών Συνελεύσεων σωστά έγινε και εκπεφρασμένη για της ανατάσεως της χειρός. Ήταν πράγματι πάρα πολύς ο κόσμος εκεί και νομίζω ότι όταν το απαιτούν οι συνθήκες, αυτές οι διαδικασίες δίνουν δύναμη στα όργανα τα θεσπισμένα και τα τοπικά, να διεκδικήσουν και πιο δυναμικά κάτι που είναι προφανέστατα αρνητικό για τον τόπο. Εγώ αυτό που θέλω, χωρίς να επαναλάβω όλη τη διαδικασία που έγινε και για την οποία ξαναλέω, ότι είμαι περήφανος και για τους ανθρώπους που πήραν την πρωτοβουλία και αξίζουν και συγχαρητήρια και στον κύριο Τζουβάρα γι’ αυτό, γιατί πρωτοστάτησε σ’ αυτό, θα ήθελα να πω ότι πρέπει έγκαιρα, δεν ξέρω πότε νομικά έχουμε το δικαίωμα να το κάνουμε, αν μπορούμε να το κάνουμε προληπτικά ή αφού πάει η απόφαση στην Αποκεντρωμένη Διοίκηση, θα πρέπει όπως και στην περίπτωση των Ελικωνίων, να σταθούμε δίπλα με πρακτικό τρόπο και δεν υπάρχει άλλος πιο πρακτικός τρόπος από την ενίσχυση, από την χρηματοδότηση των ένδικων μέσων που χρειάζονται ώστε η Τοπική Κοινότητα να κάνει την ένστασή της απέναντι στην ενδεχόμενη εγκατάσταση αυτής της αιολικής μονάδας. Περιμένω τις επόμενες ενέργειες και εδώ θα ‘μαστε να τα συζητήσουμε».

- Ο δημοτικός σύμβουλος της παράταξης «ΔΥΝΑΜΙΚΗ ΑΥΤΟΔΙΟΙΚΗΤΙΚΗ ΣΥΝΕΡΓΑΣΙΑ» κ. Καπλάνης ανέφερε: **«**Κυρίες και κύριοι συνάδελφοι, δεν θα αφαιρέσω ούτε το παραμικρό, ούτε ένα κόμμα απ’ αυτά που είπε και ο κύριος Κοτσικώνας και ο κύριος Καραμάνης. Θα πρέπει όμως να δεσμευτεί εδώ το Δημοτικό Συμβούλιο ότι αυτό θα το πάει μέχρι τέλους. Γιατί όποιος γνωρίζει απ’ αυτά τα έργα, εκεί που θέλουν να κάνουν αυτό το έργο, πάνε να καταστρέψουνε όχι μόνο τα δυο χωριά που θα καταστραφούνε, αλλά πάνε να καταστρέψουνε μια περιοχή αρκετά μεγάλη. Πραγματικά εκεί και το είπα και στη Λαϊκή Συνέλευση, αυτοί οι κύριοι που ήρθαν εκεί για να κάνουν στο συγκεκριμένο σημείο, δεν ήρθανε τυχαία. Δεν πάνε πουθενά τυχαία. Εκεί είναι οι υποδομές που θα τους στοιχίσει αυτό το έργο λιγότερο. Επιλέγουνε που περνάνε οι γραμμές, επιλέγουνε που γίνονται οι λιγότεροι δρόμοι, επιλέγουνε που υπάρχουν υποσταθμοί, επιλέγουνε όλα αυτά τα τεχνικά χαρακτηριστικά έτσι ώστε να πάνε με το λιγότερο κόστος. Και εγώ προσωπικά που σας μιλάω, δεν είμαι κατά των ανανεώσιμων πηγών ενέργειας. Οι ανανεώσιμες πηγές ενέργειας χρειάζονται και πρέπει να γίνουν. Αλλά να γίνουν με νοικοκυροσύνη. Να γίνουν εκεί που πρέπει να γίνουν και όχι οπουδήποτε. Γιατί κυρίες και κύριοι συνάδελφοι, φανταστείτε να πηγαίνανε στην Πάρνηθα να στήσουν ανεμογεννήτριες. Για φανταστείτε το λίγο. Ή στην Πεντέλη ή στον Υμηττό. Καλά εκεί το έχουνε γεμίσει κεραίες, είναι άλλο, είναι άλλο κομμάτι αυτό. Δεν τους παίρνει εκεί γιατί δεν έχουνε χώρο. Λοιπόν και γιατί δεν το κάνουνε εδώ πεδίο δόξης λαμπρόν, ορίστε να πάνε να το κάνουνε εκεί, δεν το κατάλαβα. Και έρχονται στη Βοιωτία να διαλύσουνε έναν νομό, να τον διαλύσουνε τον νομό. Και λέω και πάλι, επειδή είμαι υπέρ των ανανεώσιμων πηγών ενέργειας, τι λέω. Να χωροθετηθούνε πάρκα, αιολικά πάρκα. Να βρεθεί χώρος εκεί που πρέπει να πάνε να τα κάνουν, αλλά δυστυχώς, δυστυχώς το λέω, από το 2004-’05 που ξεκίνησαν τα αιολικά, και λίγο πιο νωρίς, μπορεί να ‘ταν και απ’ το 2002, δεν υπήρχε καμία μελέτη για τίποτα. Όλα γίνονται άναρχα. Όπως συνήθως γίνεται εάν δεν αλλάξει αυτός ο κόσμος εδώ που μας διοικεί, αν δεν αλλάξει και να βάλει κάτω, να στρωθεί στην καρέκλα να δουλέψει, αυτά δεν γίνονται με μαγικά. Θα πρέπει αυτά να τα μεταφέρουμε στους κυρίους εκεί που μας κυβερνούνε, από όπου και αν προέρχονται. Και όλους διαχρονικά, δεν εξαιρώ κανέναν. Σας μιλάω ειλικρινά. Έχουν όλοι την ευθύνη τους και θα την έχουν όλοι την ευθύνη τους και κάποιοι απ’ αυτούς, αν έχουν λίγο αίσθημα, θα έχουν και τύψεις. Και μακάρι να έχουν τύψεις, να βγει αυτό και να βγει ένας ευαίσθητος από κει μέσα απ’ τους κυρίους αυτούς και να πούμε, εδώ κάναμε λάθος και γι’ αυτό το λάθος εγώ θα σηκωθώ να φύγω».

- Ο δημοτικός σύμβουλος της παράταξης «ΔΥΝΑΜΙΚΗ ΑΥΤΟΔΙΟΙΚΗΤΙΚΗ ΣΥΝΕΡΓΑΣΙΑ» κ. Τζουβάρας είπε: «Πιστεύω ότι το Δημοτικό Συμβούλιο ομόφωνα και παμψηφεί, πρέπει να συνταχθεί με την απόφαση της τοπικής κοινωνίας της Δαύλειας που αποφάσισε τόσο στη Λαϊκή Συνέλευση όσο και στην απόφαση του Τοπικού Συμβουλίου να πει όχι σ’ αυτό το, στις 12 ανεμογεννήτριες που θέλουν να τοποθετηθούν στη θέση «Καλογερικό». Εκφράζω τη βαθιά μου ικανοποίηση και τη στάση του Δημάρχου Λεβαδέων αλλά και όλων των αρχηγών παρατάξεων και των Δημοτικών Συμβούλων, που μας βοήθησαν για να γίνει όλη αυτή η διαδικασία, για να έχουμε όλο αυτό το δημοκρατικό και το κανονικά θα έλεγα, αποτέλεσμα. Γιατί όπως γνωρίζουμε όλοι, και καλά είναι να ειπωθεί, να υπάρχει και όσοι μας ακούνε και όσοι δεν το γνωρίζουνε, δεν είναι έτσι τόσο ξεκάθαρα τα πράγματα. Δεν έγιναν από την αρχή τόσο ξεκάθαρα τα πράγματα και έχουν ονοματεπώνυμο. Κάποιοι προσπάθησαν όλο αυτό το πράγμα, να περάσει σ’ ένα Τοπικό Συμβούλιο με την ονομασία «ΚΑΤΕΠΕΙΓΟΝ». Δηλαδή τρεις άνθρωποι ή πέντε άνθρωποι, να αποφασίσουνε και να μην αποφασίσουνε οι 500, οι 600 άνθρωποι που ήταν στην πλατεία του χωριού μας, μαζί με όλο το Δημοτικό Συμβούλιο ή το περισσότερο Δημοτικό Συμβούλιο που σας προσκάλεσα και ήσασταν εκεί και σας ευχαριστώ ιδιαιτέρως. Όλους έτσι; Αλλά πιο πολύ θα ‘θελα να ευχαριστήσω τον κύριο Αρκουμάνη, τον κύριο Αλεξίου, τον κύριο Κοτσικώνα, τον κύριο Καραμάνη, τον κύριο Τουμαρά, τον Κώστα τον Καπλάνη, την κυρία Πούλου, που από την πρώτη στιγμή βοηθήσανε όλοι να κινητοποιήσουμε όλοι απ’ την πλευρά μας, τον κόσμο, να ζητήσουμε να υπάρχει ενημέρωση. Γιατί εάν στο δεύτερο κατά σειρά Τοπικό Συμβούλιο, δεν ήταν ο κύριος Δήμαρχος και δεν επέβαλε κατά κάποιο τρόπο τη Λαϊκή Συνέλευση όταν είδε μετά από μια ώρα συζήτηση, ότι όλοι οι δημότες, όλοι οι φορείς του χωριού, ζητάγανε ενημέρωση, ζητάγανε να γίνει Λαϊκή Συνέλευση, να ακουστούνε, να μπορούν να εκφραστούν ελεύθερα και δημόσια όλοι οι κάτοικοι του χωριού. Όποιο και αν ήταν το πιστεύω τους. Αν το θέλανε, αν δεν το θέλανε έτσι; Δηλαδή αν δεν ήταν ο Δήμαρχος εκεί να επιβάλλει στο Τοπικό Συμβούλιο, την Λαϊκή Συνέλευση, πιθανόν σήμερα να κουβεντιάζαμε διαφορετικά. Γιατί οι απόψεις των Τοπικών Αρχών εκεί πέρα, όχι όλων, αλλά των περισσότερων, ήτανε διαφορετικές, ήτανε στο να περάσει αυτό να μην το μάθει κανείς, στο να περάσει αυτό σε ένα έκτακτο, παράνομο Έκτακτο Συμβούλιο, δεν υπήρχε θέμα έκτακτο. Τέλος καλό, όλα καλά.Επιτρέψτε μου για μια ακόμη αφορά να ευχαριστήσω όλους που βοηθήσανε για να έχουμε αυτό το αποτέλεσμα. Αλλά όπως είπε και ο φίλος ο Κώστας ο Καπλάνης, δεν φτάνει αυτό. Χρειάζονται μια σειρά διαδικασίες. Σήμερα ο φάκελος της αδειοδότησης, ο φάκελος για αυτό, για τη συγκεκριμένη πρόταση απ’ τη συγκεκριμένη εταιρεία, δεν είναι στην Αποκεντρωμένη Διοίκηση που εκδίδει τις αδειοδοτήσεις για μικρότερου μεγέθους έργα, είναι κατευθείαν στο Υπουργείο Ενέργειας. Εκεί έχει πραγματικά διαβούλευση μέχρι της 15 Οκτωβρίου, δηλαδή στενά περιθώρια χρόνου. Δεν ξέρουμε αν δοθεί κάποια παράταση γιατί κάποιες υπηρεσίες πιθανόν να έχουν ζητήσει περισσότερη παράταση όπως η Αρχαιολογία, όπως η Ελληνική Αεροπορία. Σε αυτή την υπηρεσία πρέπει ως δημότες, ως κάτοικοι της περιοχής, ως Τοπικό Συμβούλιο, ως Δημοτικό Συμβούλιο, να προσφύγουμε με ένα όρο νομικό, στις λεγόμενες απόψεις . Τι περιλαμβάνει. Περιλαμβάνει ό,τι συζητάμε και ό,τι ακούμε και ό,τι νομικά και στην πραγματικότητα στέκει, τα καταγράφει ένας Νομικός και τα καταθέτει σ’ αυτή την υπηρεσία η οποία πριν εκδώσει την άδεια, θα λάβει υπόψιν του και αυτό. Και αυτές τις απόψεις των πολιτών, των 5, των 10, των 100, των όσων είναι, το Δημοτικό Συμβούλιο.

 Είναι ενισχυτικά. Δεν είναι απαραίτητο να υπάρχουν, δεν τους ζητάει η υπηρεσία όπως ζητάει τη γνώμη, της γνωμάτευσής μας είτε τις περιφερειακές, είτε του Δήμου, είτε της Τοπικής Κοινότητας, δεν ζητάει τις απόψεις. Τις απόψεις πρέπει να τις επιβάλλουμε, να τις βάλουμε συμπληρωματικά εμείς, η περιοχή, το Δημοτικό Συμβούλιο, να υπάρχουν μέσα στον φάκελο. Και παίζει πάρα πολύ σημαντικό ρόλο εάν στη συζήτηση για την έγκριση της αδειοδότησης αυτής της επένδυσης, υπάρχουν απόψεις και στέκουνε, θα ληφθούν σοβαρά υπόψη. Το θέμα της, η προσφυγή μετά αν πάρει η εταιρεία την άδεια έτσι, η προσφυγή προς το Συμβούλιο Επικρατείας, είναι μια άλλη διαδικασία, είναι μετά. Σήμερα μπορούμε να μπλοκάρουμε, μπορούμε να σταματήσουμε αυτή την καταστροφή που πάει να γίνει στον τόπο μας, με μια απλή, με μόνο με αυτή την κίνηση. Δεν ξέρω αν θα το καταφέρουμε ή αν θα χρειαστεί να κάνουμε και άλλες ενέργειες μετά, αλλά είναι συμπληρωματικό και είναι απαραίτητο να γραφτούνε από Νομικό και να κατατεθούνε στην υπηρεσία, οι απόψεις της κοινωνίας της Δαύλειας».

Απαντώντας ο αντιδήμαρχος κ. ΣΑΓΙΑΝΝΗΣ ο οποίος αναπλήρωνε τον δήμαρχο τόνισε: « Όσον αφορά το θέμα των ανανεώσιμων πηγών ενέργειας, εγώ να πω ότι εδώ μέσα έχει συζητηθεί πολλάκις για ανάλογες περιπτώσεις. Όλοι μας έχουμε εκφράσει την άποψή μας και είναι ξεκάθαρη και πάγια στις περισσότερες φορές. Η Δημοτική Αρχή έχει δείξει ότι συντάσσεται πάντα με την άποψη της τοπικής κοινωνίας. Βέβαια όσον αφορά τη Δαύλεια, θα συμφωνήσω με αυτά που είπατε όλοι σας. Ήταν μια γιορτή της δημοκρατίας θα πω εγώ, θα μου επιτρέψετε να πω, εκφράστηκαν όλες οι απόψεις, εκφράστηκε η τοπική κοινωνία με τον καλύτερο δυνατό τρόπο και θα μου επιτρέψετε να συγχαρώ και να ευχαριστήσω όλους τους κατοίκους της Δαύλειας και όχι μόνο τους κατοίκους που παρευρέθηκαν εκεί και δήλωσαν με τον πιο, με τον καλύτερο τρόπο, την άρνησή τους για αυτή την επένδυση που πάει να γίνει στον τόπο τους. Κλείνοντας να πω ότι, όλοι έχουμε την ίδια αγωνία, βέβαια καταλαβαίνω και την, περισσότερο την αγωνία του κύριου Τζουβάρα που είναι και από κει λόγω της εντοπιότητας, αλλά θα πω ότι αυτό το Δημοτικό Συμβούλιο έχει αποδείξει ότι σε ανάλογες περιπτώσεις στέκεται στο ύψος των περιστάσεων και όπου χρειάζεται κάνει τα ανάλογα ώστε να αποτραπούν τέτοιες κινήσεις. Εγώ θεωρώ ότι όλοι μαζί θα προσπαθήσουμε, εφόσον η τοπική κοινωνία το θέλει και εμείς το θέλουμε, να κάνουμε ό,τι είναι δυνατόν να αποτρέψουμε αυτή την επένδυση».

- Στη δευτερομιλία του ο επικεφαλής της παράταξης «ΑΛΛΑΖΟΥΜΕ ΣΕΛΙΔΑ» δημοτικός σύμβουλος Καραμάνηςείπε: « Τη διαδικασία για να μπούνε στον φάκελο, αυτό που ο κύριος Τζουβάρας ονόμαζε νομίζω «απόψεις» ναι, δεν τη γνώριζα, δεν ξέρω κατά πόσο πρέπει να την κοιτάξουμε και να επισπευστεί και μάλιστα επειδή δεν ξέρω πότε θα γίνει Δημοτικό Συμβούλιο και επειδή οι χρόνοι τρέχουνε, αν είναι να το κοιτάξουμε αυτό σε επίπεδο επικεφαλής ή αν θέλετε και σε μια Έκτακτη Συνεδρίαση. Αυτό που εγώ ξέρω είναι ότι στην περίπτωση της Δαύλειας, κοντά στα άλλα επιχειρήματα που ‘΄χουνε εκφραστεί κατά καιρούς και είναι γνωστά, ότι η Βοιωτία έχει επιτελέσει το χρέος της απέναντι σ’ αυτό που λέμε, ανανεώσιμες πηγές, η Βοιωτία, η Στερεά ολόκληρη και πολύ περισσότερο, ο Δήμος Λεβαδέων με την υπερεγκατάσταση που ‘χει στον Ελικώνα. Εκεί στο συγκεκριμένο θέμα της Δαύλειας θα πω κάτι που δεν το ‘χω, δεν το είπα ούτε εκεί. Δεν ξέρω αν έχουμε υπόψη μας την ιστορικότητα και τον συμβολισμό που έχει αυτό το μέρος. Ξέρετε η μεγαλύτερη, μεγαλύτερο έργο τέχνης θεωρείται η τραγωδία και η σημαντικότερη τραγωδία που έχει γραφτεί παγκοσμίως είναι ο Οιδίποδας Τύραννος του Σοφοκλή. Και μες στον Οιδίποδα Τύραννο αναφέρεται αυτό το τρίστρατο, που τώρα προσδιορίζεται περίπου εκεί στη θέση που είναι η ταβέρνα του Καραμπέλου για να μάθετε έτσι όσοι δεν ξέρετε, ήτανε που συναντήθηκε ο Οιδίποδας με τον Λάιο και έγινε το μεγάλο φονικό που δημιούργησαν τον μύθο των Λαβδακιδών και όλη την Αρχαία Τραγωδία στην ουσία. Έχουμε ένα αρχαίο κάστρο με τεράστια αξία, αρχαιολογική. Έχουμε παραδόσεις που έχουν να κάνουν με τον Νταβέλη ή την Κλεφτουριά ή και το Αρματωλίκι. Έχουμε μια Μονή της Ιερουσαλήμ που είναι ένα έργο βυζαντινής τέχνης, νομίζω απαράμιλλης αξίας. Είναι τέτοια η καταστροφή που θα γίνει στην πολιτιστική, ιστορική και γεωφυσική φυσιογνωμία της περιοχής που νομίζω ότι αυτό που είπε ο κύριος Τζουβάρας, οι απόψεις, είναι κάτι, στην προκείμενη περίπτωση είναι κάτι πάρα πολύ εύκολο και αν είναι να το στοιχειοθετήσουμε και να το διαμορφώσουμε, νομίζω ότι πρέπει να την κάνουμε τη διαδικασία και να την εξελίξουμε όσο το δυνατόν πιο γρήγορα».

-Στη δευτερομιλία του οεπικεφαλής της παράταξης «ΛΑΙΚΗ ΣΥΣΠΕΙΡΩΣΗ ΛΙΒΑΔΕΙΑΣ» δημοτικός σύμβουλος Κοτσικώνας είπε **: «**Ο κύριος Καραμάνης μίλησε για την Αρχαία Τραγωδία που την έχει διδαχθεί και την έχει διδάξει καλύτερα απ’ όλους μας εδώ μέσα, αλλά εκεί τώρα εξελίσσεται μία σύγχρονη τραγωδία αν υλοποιηθεί αυτό το έργο. Οπότε αυτό που πρέπει να δούμε εμείς, είναι πως θα το μπλοκάρουμε. Δεδομένου ότι λόγω του μεγέθους, η αρμοδιότητα φεύγει απ’ την Αποκεντρωμένη και πηγαίνει στο Υπουργείο, για μένα τα πράγματα είναι ακόμα χειρότερα, είναι ακόμη πιο δύσκολα, γιατί τι να σας πω, η άποψη της κυβέρνησης είναι εκφρασμένη και μάλιστα έχουν εκφράσει, έχει εκφραστεί επίσημα η άποψη και απ’ τους αρμόδιους Υπουργούς, ότι θα πρέπει το νομικό πλαίσιο να γίνει ακόμα πιο ευέλικτο, πόσο πιο ευέλικτο, όλοι έχουμε γνωμοδοτικό, γνωμοδοτική άποψη και όχι αποφασιστική. Προκειμένου τα έργα αυτά να παίρνουν άδειες fast track και να υλοποιούνται χωρίς να παίρνουν υπόψιν ούτε τοπικές κοινωνίες, ούτε Δημοτικά Συμβούλια, ούτε τίποτα. Άρα τα πράγματα ήταν ακόμα χειρότερα. Εμείς το μόνο που μπορούμε να κάνουμε είναι εκτός βέβαια απ’ τις αποφάσεις αυτές και τα λοιπά, που θα πάρουμε, είναι με κάθε τρόπο να προσφύγουμε ενάντια στην, και να δυσκολέψουμε την υλοποίηση του έργου αυτού. Για να προσφύγουμε στο Συμβούλιο της Επικρατείας, πρέπει να υπάρχει η απόφαση, η άδεια. Οπότε δεν είναι της ώρας. Ο κύριος Τζουβάρας, επειδή μίλησα και μαζί του, στο περιθώριο του Συμβουλίου, έχει συνεννοηθεί με συνάδελφο δικηγόρο που ασχολείται με το θέμα αυτό, εγώ δεν ασχολούμαι και η έκφραση έγγραφων απόψεων στην αρχή που θα λάβει την άδεια, όπως το αντιλαμβάνομαι εγώ, έχει την εξής έννοια. Παίρνουμε εμείς μια απόφαση, έχει πάρει μια απόφαση το Τοπικό Συμβούλιο της Δαύλειας, έχει πάρει μια απόφαση η Επιτροπή Ποιότητας Ζωής. Στις αποφάσεις αυτές, δεν μπορούν να αναπτυχθούν τα επιχειρήματα. Αυτά τα επιχειρήματα λοιπόν εγγράφως τα εκφράζουμε στην αρμόδια Αρχή που εκδίδει την άδεια προκειμένου να τους τα θέσουμε υπόψιν και να αποτρέψουμε την έκδοση θετικής άδειας. Άρα λοιπόν αυτή την αρμοδιότητα την έχουμε σήμερα να την πάρουμε εμείς σαν Δημοτικό Συμβούλιο και εγώ έτσι, συμφωνώ να πάρουμε μια τέτοια απόφαση προκειμένου να αναθέσουμε σε έναν συνάδελφο που ασχολείται με το θέμα αυτό, αυτές τις απόψεις θα τις διατυπώσει και θα τις εκφράσει στο αρμόδιο Υπουργείο».

- Στη δευτερομιλία του ο δημοτικός σύμβουλος της παράταξης «ΔΥΝΑΜΙΚΗ ΑΥΤΟΔΙΟΙΚΗΤΙΚΗ ΣΥΝΕΡΓΑΣΙΑ» κ. Καπλάνης ανέφερε:« Κάποια στιγμή προς τη Δημοτική Αρχή, είχα κάνει μια πρόταση. Όταν πηγαίνουν οι εταιρείες, οποιαδήποτε εταιρεία πηγαίνει να δεσμεύσει χώρο στο Δασαρχείο, θα έπρεπε να το γνωρίζει το Δημοτικό Συμβούλιο. Αυτό δυστυχώς και το λέω με πίκρα, δυστυχώς αυτή η πρόταση δεν προχώρησε, δεν ξέρω για ποιο λόγο δεν προχώρησε. Δεν νομίζω το κράτος εν τη κράτη να ισχύει ακόμη. Το κράτος εν κράτη του Δασαρχείου, αν ισχύει ακόμη, είμαστε άξιοι της μοίρας μας. Είμαστε καταδικασμένοι, αυτά θα πάθουμε και θα πάθουμε χειρότερα. Και να σας πω κυρίες και κύριοι συνάδελφοι; Δεν είναι οι 12 γεννήτριες που θα μπούνε τώρα στο «Καλογερικό». Δεν είναι μόνο αυτές. Και στην Αγία Άννα ξεκινήσανε έτσι. Και ξέρετε πόσες είναι τώρα; Για ανεβείτε να τις μετρήσετε να δείτε πόσες είναι; Γιατί μια εταιρεία που κάθεται και ασχολείται, ξεκινάει από ένα μεσαίο ας πούμε έργο, ένα μεσαίο έργο και αυτό το κάνει μετά φαραωνικό. Συνάδελφοι εδώ θα πρέπει και το ξανακάνω πάλι άλλη μια φορά, την πρότασή μου προς την, προς τη Δημοτική Αρχή, δεν ξέρω αν θα έρθει εδώ ο Δασάρχης ή ο Διευθυντής Δασών. Θα πρέπει αυτό να το διεκδικήσουμε. Γιατί αν γνωρίζανε, αν γνωρίζανε οι πολίτες εκεί πέρα που ζούνε, ότι έχουν δεσμευτεί 2 εκατομμύρια τετραγωνικά μέτρα. Τα ‘χουν δεσμευτεί. Δεν μπορεί απλά να πάει να κάνει κάτι άλλο, τώρα τα έχει δεσμεύσει η εταιρία. Δεν μπορεί να πάει κάποιος άλλος να επιχειρήσει εκεί. Να σας πω εγώ. Δηλαδή γιατί να έχω την εταιρεία αυτή, αν θέλει ο Δήμος να κάνει ένα αιολικό πάρκο, που να το κάνει; Θα πάει στην Καλαμάτα ή θα πάει στον Έβρο; Γιατί όπως μας κάνουμε, εμείς θα ψάχνουμε να βρούμε αν χρειαστεί, γιατί θα χρειαστεί και θα το δείτε ότι θα γίνει πραγματικότητα, γιατί εκεί πάνε τα πράγματα. Θα είναι υποχρεωμένοι οι Δήμοι να κάνουνε ενεργειακά, γιατί αλλιώς δεν θα ‘χουν ούτε φώτα, όχι έξω στον δρόμο, στον δρόμο δεν θα ‘χουν και δεν θα ‘χουνε, αλλά δεν θα ‘χουνε και τα σπίτια μας. Τ’ ακούτε, ότι θα γίνονται περικοπές 2ωρα και 4ωρα. Δεν είμαστε μακριά. Μακάρι να βγω εγώ ψεύτης. Γι’ αυτό κυρίες και κύριοι συνάδελφοι, εδώ πρέπει να το πάμε μέχρι τέλους και πρέπει να το πάμε μέχρι τέλους με όποιο κόστος. Και να σας πω και κάτι; Και οι κάτοικοι είναι διατεθειμένοι να βοηθήσουν οικονομικά, γιατί έχω μιλήσει αρκετά με κατοίκους και αν φτάσουμε σε αυτή την, αν φτάσουμε σ’ αυτό το σημείο. Εγώ θα τους ευχαριστήσω για άλλη μια φορά για τη στάση που κρατήσανε και αυτό που κάνανε, θα δείτε ότι θα δείτε ότι θα είναι εις όφελος της κοινωνίας και της τοπικής κοινωνίας εκεί και όχι των εταιριών».

-Στη δευτερομιλία του ο δημοτικός σύμβουλος της παράταξης «ΔΥΝΑΜΙΚΗ ΑΥΤΟΔΙΟΙΚΗΤΙΚΗ ΣΥΝΕΡΓΑΣΙΑ» κ. Τζουβάρας είπε: «Θα ήθελα να σας ενημερώσω, ότι στη Δαύλεια υπήρχε και μια άλλη πρόταση, είχε περάσει όσοι τη θυμόμαστε πριν από λίγο καιρό, πριν από ενάμιση χρόνο απ’ το Δημοτικό μας Συμβούλιο, για μια διαφορετική εταιρεία στη θέση «Κουρουμπλιές», ακριβώς επάνω στον Παρνασσό, δηλαδή σε υψόμετρο περίπου που ‘ναι ο Σταυρός στο Μοναστήρι της Δαύλειας, λίγο, σε μια μικρή απόσταση πιο μακριά από κει και εκεί συνάδελφοι, όπως είπε και ο εξαίρετος νομικός ο κύριος Κοτσικώνας, ναι το προλάβαμε πριν εκδοθεί η άδεια. Βγήκε η νομοθεσία που ισχύει σήμερα, ίσχυε και πριν από ενάμιση χρόνο. Με τις απόψεις, με τις ομόφωνες αποφάσεις, όχι ομόφωνες, το Τοπικό Συμβούλιο Δαύλειας ήταν 3-2 αρνητικό. Υπήρχαν και κάποιοι που τις θέλανε τις 4 ανεμογεννήτριες πάνω στον Παρνασσό. Αποτρέψαμε και εκεί. Δεν πήρε άδεια αυτή η εταιρεία, δεν αδειοδοτήθηκαν για τη θέση «Κουρουμπλιές», 4 ανεμογεννήτριες πριν από ενάμιση χρόνο πάλι στην συγκεκριμένη περιοχή, στην περιοχή της Δαύλειας. Δηλαδή θέλω να σας πείσω, ότι το να προβούμε στη διαδικασία να στείλουμε σαν κοινωνία , σαν Δήμος όπως θέλετε, τις απόψεις μας στο γραφείο που θα εκδώσει την άδεια, στο Υπουργείο Ενέργειας, είναι πολύ σημαντικό. Και δεν είναι και το πολύ, και δεν είναι, είναι το 1/7 από ό,τι χρειάζεται για την προσφυγή μας από ό,τι ξέρουμε απ’ τις απόψεις που είχαμε καταθέσει για τη θέση στις «Κουρουμπλιές». Και επίσης όπως είπε και ο Κώστας ο Καπλάνης και είναι ακριβώς έτσι όπως το είπε, πιστεύω ότι πολύ σύντομα, ίσως και πριν τα Χριστούγεννα, σε αυτή την αίθουσα, θα ξανακουβεντιάζουμε για πρόταση στη Δαύλεια για άλλες, για 18 ανεμογεννήτριες ακριβώς απ’ την πάνω μεριά που όσο ξέρουμε την περιοχή που μιλάμε τώρα προς την Αγία Μαρίνα, προς τον Δήμο Τιθορέας, προς τον Παρνασσό. Δηλαδή ανάμεσα Δαύλεια και Τιθορέα προς την πλευρά προς του Παρνασσού. Υπάρχουν, είναι δεσμευμένη η περιοχή και υπάρχει, έχει φτιαχτεί μελέτη για άλλες 18 ανεμογεννήτριες. Αν αγαπητοί συνάδελφοι και κάτοικοι της Δαύλειας όσοι μας ακούτε ή όσοι μπορεί να ακούσετε τη συζήτηση τη σημερινή μας, μπει μία ανεμογεννήτρια στο καθαρό χωριό μας, στο ιστορικό χωριό μας όπως είπε ο κύριος Καραμάνης, στο χωριό που είναι γύρω απ’ τον Παρνασσό που το ονειρευόμαστε, όσοι μένουμε ή όσοι έχουμε περάσει από κει, με μια είδους άλλη ανάπτυξη, με μια είδους τουριστική ανάπτυξη, με μια είδους ανάπτυξη στο κάμπο μας έτσι; Αν μπει μια ανεμογεννήτρια, να ξέρετε ότι δεν μπορεί να σταματήσουμε να μπούνε άλλες 30, άλλες 50, άλλες 40 σε όλα τα γύρω βουνά, σε όλες τις γύρω βουνοκορφές από το χωριό. Σας ευχαριστώ. Πιστεύω ότι η πρόταση του κυρίου Κοτσικώνα είναι η πιο ορθή. Σας καλώ να αποφασίσουμε στο ένα σκέλος σήμερα, ομόφωνα όχι. Αλλά και επίσης ότι να πάρουμε την απόφαση να, σαν Δημοτικό Συμβούλιο να προβούμε με οποιοδήποτε, δεν έχει σημασία με το δικηγορικό γραφείο, με το συγκεκριμένο δικηγόρο που συνεργαζόμαστε τέλος πάντων ή, οποιοσδήποτε δικηγόρος μπορεί να απασχολείται με τέτοια θέματα, να συντάξει τις απόψεις και να τις καταθέσουμε εγκαίρως πριν τελειώσει η διαβούλευση στην υπηρεσία που εγκρίνει τις άδειες»

-Απαντώντας ο αντιδήμαρχος κ. ΣΑΓΙΑΝΝΗΣ τόνισε ότι για το συγκεκριμένο θέμα δεν διαφωνούμε. Οι απόψεις όσον αφορά τη Λαϊκή Συνέλευση που έγινε στη Δαύλεια, έχουν καταγραφεί στα πρακτικά και θα είναι στη διάθεσή μας και εφόσον θεωρούμε ότι οι απόψεις που ακούστηκαν στη Συνέλευση, οι απόψεις που έχουν ακουστεί εδώ, μπορούν να λειτουργήσουν βοηθητικά και ενισχυτικά στην απόφαση αυτή ώστε να μη γίνει, να αποτραπεί μάλλον η επένδυση στη θέση «Καλογερικό», δεν έχουμε λόγο να διαφωνούμε. Απλά θα ζήταγα και από τον κύριο Κοτσικώνα να κάνει ξανά την πρότασή του, να ακουστεί ξανά η πρότασή σας ώστε να μπει σε ψηφοφορία.

-Ο κ. Κοτσικώνας μετά και την παραίνεση του κ. Σαγιάννη είπε: «Τώρα βρισκόμαστε λοιπόν στο στάδιο της λεγόμενης διαβούλευσης . Στο στάδιο αυτής της διαβούλευσης λοιπόν υπάρχουν οι αποφάσεις όλων των αρμόδιων οργάνων που κατατίθενται και επικουρικά, συμπληρωματικά, έχουμε τη δυνατότητα να εκφράσουμε με ένα νομικό κείμενο τις επίσημες απόψεις, ναι τις επίσημες απόψεις μας προκειμένου να στηρίξουμε τις αποφάσεις μας. Το οποίο δεν μπορεί, συμφωνώ ότι τα πρακτικά της Λαϊκής Συνέλευσης της Δαύλειας, βεβαίως να μπουν μέσα, έχει ειδικά, σηματοδοτεί τώρα πόσοι ήτανε, να φαίνεται εκεί πέρα ότι όλοι, η άποψή τους ήταν αρνητική και ειδικά και η ψηφοφορία που ακολούθησε, αυτή η ψηφοφορία διατάσεως της χειρός, θα παίξουν τον ρόλο τους . Όμως να υπάρχει ένα κείμενο με τη μορφή έγγραφων απόψεων που θα ‘ναι νομικά διατυπωμένο και βέβαια με τα επιχειρήματα αυτά που θα κριθεί ότι θα πρέπει να αξιοποιηθούν προκειμένου στο στάδιο της διαβούλευσης να σταματήσει και να μην εγκριθεί το έργο. Αυτό. Οπότε εμείς σήμερα μπορούμε, αφού πρώτα πάρουμε την αρνητική απόφαση ως προς την επένδυση αυτή, στη συνέχεια να πούμε ότι εγκρίνουμε την ανάθεση σε δικηγόρο, να διατυπώσει τις έγγραφες απόψεις στο αρμόδιο Υπουργείο, εκεί εν πάση περιπτώσει που γίνεται η διαβούλευση προκειμένου να υλοποιηθεί ή να ενισχυθεί η απόφαση του Δημοτικού Συμβουλίου».

Το Δημοτικό Συμβούλιο μετά από διαλογική συζήτηση και αφού έλαβε υπόψη του:

* τις διατάξεις του άρθρου 74 του Ν. 4555/2018 (αντικατάσταση του άρθρου 67 του Ν. 3852/2010) **,**
* Τις διατάξεις της υπ΄αριθμ 375/2022 εγκυκλίου του ΥΠ.ΕΣ. (ΑΔΑ: Ψ42Π46ΜΤΛ6-4ΙΓ) «Λειτουργία Δημοτικού Συμβουλίου»
* Τις διατάξεις της υπ΄αριθμ 380/2022 εγκυκλίου του ΥΠ.ΕΣ. (ΑΔΑ: ΩΖ2Χ46ΜΤΛ6-97Χ) «Κατάργηση των διατάξεων του άρθρου 67 του ν. 4830/ 2021 (Α’ 169) αναφορικά με τους τρόπους λήψης αποφάσεων των συλλογικών οργάνων των δήμων και των διοικητικών συμβουλίων των εποπτευόμενων νομικών τους προσώπων.»
* Τις διατάξεις του άρθρου 48 «Τρόπος λήψης αποφάσεων των συλλογικών οργάνων Ο.Τ.Α. και των διοικητικών συμβουλίων των εποπτευόμενων νομικών προσώπων τους - Κατάργηση παρ. 1 άρθρου 10 της από 11.3.2020 Πράξης Νομοθετικού Περιεχομένου » του Ν.4940/2022 (Α’ 112)
* τις διατάξεις των άρθρων 65,67,238 του Ν.3852/10, όπως τροποποιήθηκαν με το άρθρο 72 και 74 του Ν. 4555/2018
* το υπ αριθμ. 17409/4-10-2022 έγγραφο της Δ/νσης Περιβάλλοντος, Καθαριότητας & Πρασίνου
* Την υπ΄αριθμ 43*/*2022 απόφαση της Επιτροπής Ποιότητας Ζωής
* Τις υπ΄αριθμ 12&13/2022 Αποφάσεις της Κοινότητας Δαύλειας
* Την υπ΄αριθμ 13/20-9-2022 Απόφαση της Κοινότητας Δαύλειας
* Την από 4/9/2022 Περιληπτική ‘Εκθεση επί της Μ.Π.Ε. του Πρ/νου της Δ/νσης Περιβάλλοντος, Καθαριότητας & Πρασίνου
* Το υπ.αρ. 195981/478/30-8-2022 έγγραφο της Επιτροπής Περιβάλλοντος & Ανάπτυξης, με θέμα: «Εντολή προς δημοσίευση μελέτης Περιβαλλοντικών Επιπτώσεων».
* Την ψήφο όλων των μελών του Δημοτικού Συμβουλίου , όπως αυτή διατυπώθηκε και δηλώθηκε δια ζώσης
* Την μεταξύ των μελών του συζήτηση σύμφωνα με τα πρακτικά.

 **ΑΠΟΦΑΣΙΖΕΙ ΟΜΟΦΩΝΑ**

 **1) Γνωμοδοτεί** ΑΡΝΗΤΙΚΑ επί της Μελέτης Περιβαλλοντικών Επιπτώσεων (Μ.Π.Ε.) που φέρει τον τίτλο: «́Αιολικός Σταθμός Παραγωγής Ηλεκτρικής Ενέργειας (ΑΣΠΗΕ) Συνολικής Ισχύος 74,1 MW σε δασική έκταση στη θέση “ΠΑΡΟΡΙΟΝ - ΚΑΛΟΓΕΡΙΚΟ’’ της Δημοτικής Ενότητας Δαύλειας, του Δήμου Λεβαδέων, της Περιφερειακής Ενότητας Βοιωτίας, της Περιφέρειας Στερεάς Ελλάδας».

**2)** Να συνταχθούν και να κατατεθούν έγγραφες απόψεις με νομικά επιχειρήματα, προκειμένου να αξιοποιηθούν άμεσα στο στάδιο της διαβούλευσης και προς ενίσχυση της παρούσας απόφασης του Δημοτικού Συμβουλίου, ενώπιον της αρμόδιας επιτροπής του υπουργείου που εκδίδει τις σχετικές άδειες.

**Η παρούσα απόφαση πήρε τον αριθμό 115**

**Η Πρόεδρος του Δ.Σ.**

**Καράβα Χρυσοβαλάντου Βασιλική (Βάλια)**

 **ΤΑ ΜΕΛΗ**

|  |  |  |  |
| --- | --- | --- | --- |
|  |  |   |  ΠΙΣΤΟ ΑΠΟΣΠΑΣΜΑ |
| 1 |  | Μητάς Αλέξανδρος |  Λιβαδειά αυθημερόν  |
| 2 |  | Καλογρηάς Αθανάσιος |  Ο Δήμαρχος Λεβαδέων |
| 3 |  | Τσεσμετζής Εμμανουήλ |  |
| 4 |  | Δήμου Ιωάννης  |  ΙΩΑΝΝΗΣ .Δ. ΤΑΓΚΑΛΕΓΚΑΣ |
| 5 |  | Αποστόλου Ιωάννης |   |
| 6 |  | Σάκκος Μάριος  |  |
| 7 |  | Νταντούμη Ιωάννα  |  |
| 8 |  | Μερτζάνης Κων/νος  |  |
| 9 |  | Σαγιάννης Μιχαήλ  |  |
| 10 |  | Καπλάνης Κων/νος  |  |
| 11 |  | Τόλιας Δημήτριος  |  |
| 12 |  | Τζουβάρας Νικόλαος  |  |
| 13 |  | Φορτώσης Αθανάσιος |  |
| 14 |  |  Κοτσικώνας Επαμεινώνδας  |  |
| 15 |  | Αρκουμάνης Πέτρος |  |
| 16 |  | Τσιφής Δημήτριος  |  |
| 17 |  | Καραμάνης Δημήτριος  |  |
| 18 |  | Χέβα Αθανασία |  |
| 19 |  | Κατής Χαράλαμπος |  |
| 20 |  | Παπαϊωάννου Λουκάς  |  |